b'\n_START_ARTICLE_\nMaesta (Duccio)\n_START_PARAGRAPH_\n\xe2\x80\x9eMaesta\xe2\x80\x9c\xc2\xa0\xe2\x80\x93 pagrindinis protorenesanso dailininko Du\xc4\x8do k\xc5\xabrinys\xc2\xa0\xe2\x80\x93 Sienos katedros did\xc5\xbeiojo altoriaus dvipus\xc4\x97 tapyba, atlikta apie 1308\xe2\x80\x931311 metus. Maest\xc3\xa0 i\xc5\xa1 ital\xc5\xb3 kalbos ver\xc4\x8diama kaip \xe2\x80\x9e\xc5\xa1ven\xc4\x8diausioji\xe2\x80\x9c arba \xe2\x80\x9edidingiausioji\xe2\x80\x9c. Altorius tur\xc4\x97j\xc4\x99s b\xc5\xabti bent 5\xc2\xa0m ilgio ir 5\xc2\xa0m auk\xc5\xa1\xc4\x8dio. Darbas atliktas tempera ir auksu ant med\xc5\xbeio paneli\xc5\xb3._NEWLINE_Tapyba sudaryta i\xc5\xa1 dviej\xc5\xb3 pagrindini\xc5\xb3 dali\xc5\xb3: priekin\xc4\x97s, kurioje vaizduojama Madona su k\xc5\xabdikiu, apsupta \xc5\xa1vent\xc5\xb3j\xc5\xb3 bei Sienos miesto glob\xc4\x97j\xc5\xb3, ir galin\xc4\x97s, kurioje vaizduojami Kristaus kan\xc4\x8di\xc5\xb3 istorijos epizodai. Be pagrindini\xc5\xb3 paneli\xc5\xb3, dar yra \xc5\xa1onin\xc4\x97s panel\xc4\x97s, kurios vaizduoja scenas i\xc5\xa1 Kristaus ir Marijos gyvenim\xc5\xb3.\n_START_SECTION_\nIstorija\n_START_PARAGRAPH_\n1308 m. spalio 9 d. dokumente yra aptartas \xe2\x80\x9eMaestos\xe2\x80\x9c u\xc5\xbesakymas. Jame Du\xc4\x8das pasi\xc5\xbead\xc4\x97jo skirti pa\xc4\x8dias geriausias savo pastangas ir nuolat dirbti ties k\xc5\xabriniu, nepriimti kit\xc5\xb3 u\xc5\xbesakym\xc5\xb3, pakol tapyba nebus baigta, ir dirbti savo rankomis. U\xc5\xbe kiekvien\xc4\x85 darbo dien\xc4\x85 Du\xc4\x8dui tur\xc4\x97jo b\xc5\xabti sumokama 16 sold\xc5\xb3 ir tokia pat suma i\xc5\xa1skai\xc4\x8diuojama i\xc5\xa1 m\xc4\x97nesin\xc4\x97s 10 lir\xc5\xb3 algos u\xc5\xbe dienas, kai Du\xc4\x8das nedirbs. I\xc5\xa1 dokumento pob\xc5\xabd\xc5\xbeio galima sp\xc4\x97ti, kad Du\xc4\x8das jau tuo metu kur\xc4\xaf laik\xc4\x85 dirbo ties k\xc5\xabriniu. Kitame dokumente (perra\xc5\xa1ytame XIX a. ir, tikima, datuotame apie 1308 ar 1309 m.) minimas susitarimas d\xc4\x97l priekini\xc5\xb3 paneli\xc5\xb3. Jame buvo numatyta, kad menininkas sukurs 34 istorij\xc5\xb3 fragmentus, nutapys angel\xc5\xb3 ir i\xc5\xa1 viso bus 38 istorij\xc5\xb3 fragmentai. U\xc5\xbe kiekvien\xc4\x85 nutapyt\xc4\x85 istorijos fragment\xc4\x85 buvo numatytas u\xc5\xbemokestis \xe2\x88\x92 2 su puse aukso florin\xc5\xb3, 50 i\xc5\xa1 j\xc5\xb3 sumokant i\xc5\xa1 anksto. Sienos katedros meno komisija tur\xc4\x97jo apr\xc5\xabpinti Du\xc4\x8d\xc4\x85 reikalingomis med\xc5\xbeiagomis, da\xc5\xbeais. 1308 m. gruod\xc5\xbeio 20 d. dokumente minima, kad Sienos katedros meno komisija paskolino Du\xc4\x8dui 50 florin\xc5\xb3. Gali b\xc5\xabti, kad susitarimo dokumente minimi 50 florin\xc5\xb3 yra ne kas kita, kaip tokiu b\xc5\xabdu \xe2\x80\x9egr\xc4\x85\xc5\xbeinama\xe2\x80\x9c Du\xc4\x8do skola._NEWLINE_Dokumentuose niekur neminimi Du\xc4\x8do asistentai, ta\xc4\x8diau ma\xc5\xbeai tik\xc4\x97tina, kad tokio u\xc5\xbemojo k\xc5\xabrin\xc4\xaf Du\xc4\x8das b\xc5\xabt\xc5\xb3 suk\xc5\xabr\xc4\x99s vienui vienas. Tyrimai rodo, kad prie tapybos buvo prisid\xc4\x97j\xc4\x99 kiti dailininkai, ta\xc4\x8diau kokie \xe2\x88\x92 ne\xc5\xbeinoma. Sp\xc4\x97jama, kad Du\xc4\x8dui gal\xc4\x97jo pad\xc4\x97ti Segna di Bonaventura, Ugolino di Nerio, Ambrogio Lorenzetti, Pietro Lorenzetti ir Simone Martini. \xe2\x80\x9eMaesta\xc2\xa8 buvo patalpinta ant Sienos katedros altoriaus 1311 m. bir\xc5\xbeelio 9 d. ir pakeit\xc4\x97 Guido da Siena k\xc5\xabrin\xc4\xaf. XIV a. vidurio ne\xc5\xbeinomas Sienos kronininkas ra\xc5\xa1\xc4\x97, kad altoriaus atidengimo proga buvo u\xc5\xbedarytos visos miesto parduotuv\xc4\x97s. Vyskupas organizavo malding\xc4\x85 panel\xc4\x97s perne\xc5\xa1imo i\xc5\xa1 dailininko dirbtuv\xc4\x97s \xc4\xaf katedr\xc4\x85 procesij\xc4\x85 su daug dvasinink\xc5\xb3 ir miesto \xe2\x80\x9et\xc4\x97v\xc5\xb3\xc2\xa8, skamb\xc4\x97jo visi Sienos varpai, panel\xc4\x99 lyd\xc4\x97jo visi miestie\xc4\x8diai. Du\xc4\x8das ant Mergel\xc4\x97s Marijos sosto pasira\xc5\xa1\xc4\x97: \xe2\x80\x9e\xc5\xa0v\xc4\x8d. Dievo Motina, saugok taik\xc4\x85 Sienoje ir Du\xc4\x8do gyvenim\xc4\x85, nes jis nutap\xc4\x97 Tau tai\xe2\x80\x9c._NEWLINE_Tapyba 1506\xc2\xa0m. buvo perkelta ant katedros tabernakulio, vietoj buvo pastatytas naujas altorius su ciborijumi, kur\xc4\xaf suk\xc5\xabr\xc4\x97 Vecchietta (nei\xc5\xa1lik\xc4\x99s). 1711 metais buvo nuspr\xc4\x99sta \xe2\x80\x9eMaest\xc4\x85\xc2\xa8 paskirstyti tarp dviej\xc5\xb3 altori\xc5\xb3, tod\xc4\x97l dalis fragment\xc5\xb3 buvo pa\xc5\xbeeisti, o dalis parduota. Pati tapyba apgadinta. 1956 m. \xe2\x80\x9eMaesta\xe2\x80\x9c buvo restauruota ir \xc5\xa1iuo metu yra Sienos katedros muziejuje (it. Museo dell\xe2\x80\x99Opera Metropolitana del Duomo). Keletas k\xc5\xabrinio fragment\xc5\xb3 yra kituose muziejuose nei Sienos.\n_START_SECTION_\nBendras priekin\xc4\x97s ir galin\xc4\x97s kompozicij\xc5\xb3 vaizdas\n_START_PARAGRAPH_\n\xe2\x80\x9eMaestos\xe2\x80\x9c bendras vaizdas sukomponuotas tik fotomonta\xc5\xbeu kompiuteriu, nes dalis fragment\xc5\xb3 pa\xc5\xbeeista ir 5 j\xc5\xb3 ding\xc4\x99, keletas yra kituose muziejuose nei Sienos. Vieningos nuomon\xc4\x97s d\xc4\x97l kai kuri\xc5\xb3 epizod\xc5\xb3 eili\xc5\xa1kumo n\xc4\x97ra.'